钦定古今图书集成/明伦汇编/官常典/第636卷 > 沈遘
## 钦定古今图书集成/明伦汇编/官常典/第636卷 > 沈遘

按《宋史》本传：“遘字文通，钱塘人。知越州，徙杭州。明于
吏治，令行禁止。民或贫不能葬，给以公钱，嫁孤女数
百人。倡优养良家子者，夺归其父母。善遇寮采，皆甘
乐，倾尽为之耳目，刺闾巷长短，纤悉必知，事来立断。
禁捕西湖鱼鳖，故人居湖上，蟹夜入其篱间，适有客
会宿，相与食之。旦诣府遘迎语曰：‘昨夜食蟹，美乎’？客”
笑而谢之。小民有犯法，情稍不善者，不问法轻重，辄
刺为兵，奸猾屏息。提点刑狱鞫真卿将按其状，遘为
稍弛，而刺者复为民。召知开封府，迁龙图阁直学士，
治如在杭州。